በአንድነትና መኢአድ ላይ በነበረው አለመግባባት ቦርዱ ውሳኔ አሳለፈ
ቦርዱ ዛሬ በሰጠው መግለጫ በእነ አቶ ትእግስቱ አወሉ የሚመራው አንድነት “የፓርቲው ደንብ ይከበር” የሚል በመሆኑና የተፈጠረው ችግር እንዲፈታ ፍላጎት ያሳየ መሆኑን በመግለጫው ጠቅሷል።ይህ ቡድን በፓርቲው ውስጥ የተፈጠረውን ችግር ለመፍታት ፈቃደኛ በመሆኑና ችግሩ እንዲፈታ ቦርዱ ያደረገውን ጥረት የተቀበለ መሆኑን አመልክቷል።የፓርቲው አባላት ደንብ በሚደነግገው መሰረት የፓርቲው ደንብና መመሪያ ተጥሷል ብለው የመታገል መብትም ስላላቸው ህጋዊ አካሄድ መሆኑን ቦርዱ ተቀብሎታል።በሌላ በኩል በእነ አቶ በላይ ፈቃዱ የሚመራው አንድነት ግን ህጋዊ የሆነውን የቦርዱን አመራር ያለመቀበል፣ የፓርቲውን ህልውና አደጋ ላይ የጣለ፣ በአመራሩ ውስጥ የተከሰተውን ልዩነት ለጠቅላላው ጉባኤ ማቅረብና ማስወሰን አለመፈለጉን ገልጿል።ይህ ቡድን ለፓርቲው አመራሮችና አባላት አክብሮት ያልሰጠ በመሆኑና ለህግ ተገዢ ባለመሆኑ አካሄዱ ተቀባይነት የሌለው መሆኑንም አስታውቋል።በዚህም መሰረት የፓርቲውን ህልውና ለማስቀጠል ሲባል በእነ አቶ ትእግስቱ አወሉ የሚመራው አንድነት ፓርቲውን ወክሎ ወደ ምርጫ እንዲገባ ተወስኗል።በተመሳሳይ አቶ አበባው መሃሪ የፓርቲው ጠቅላላ ጉባኤ አባልነታቸው ላይ የተነሳ ክርክር የሌለ በመሆኑ፣ በወቅቱ የጠቅላላ ጉባኤውን ሪፖርት ለቦርዱ በትክክለኛው የፓርቲው ማህተም በማቅረባቸው በቦርዱ እውቅና ተሰጥቷቸዋል።ይህም በመሆኑ በእርሳቸው የሚመራው ቡድን መኢአድን በመወከል በቀጣዩ ምርጫ እንዲሳተፍ ተወስኗል።በሌላ በኩል በእነ አቶ ማሙሸት አማረ የሚመራው ቡድን የመረጣቸው የፓርቲው ፕሬዚዳንትና ምክትል በ2003 ዓ.ም ከፓርቲው አባልነት የተሰረዙ ናቸው።ከዚህም ሌላ የፓርቲው ማህተም በሌሎች ግለሰቦች እጅ ሆኖ እያለ ተመሳሳይ ማህተም በማስቀረፅ የህግ ጥሰት ፈፅሟል።ፓርቲው የጠራው ጠቅላላ ጉባኤና ከቦርዱ ጋር ያደርግ የነበረው የደብዳቤ ልውውጥም አመራሩ ማን እንደሆነ ለማወቅ ያስቸገረበትን ሁኔታ በመፍጠር የህግ ጥሰት መፈፀሙን አመልክቷል።እንደ ኢዜአ ዘገባ ቦርዱ ጉዳዩን ሲመረምር ቆይቶ በአቶ አበባው መሃሪ የሚመራው ቡድን ፓርቲውን ወክሎ በመጪው ምርጫ እንዲሳተፍ ወስኗል።